
[bookmark: TextBodyBegin]Az Európai Parlament,
–	tekintettel a Hongkongról és Kínáról szóló korábbi állásfoglalásaira,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel 2025. december 15-én a hongkongi Legfelsőbb Bíróság elítélte Jimmy Lai brit állampolgárt és demokráciapárti aktivistát külföldi erőkkel való összejátszás miatt a nemzetbiztonsági törvény alapján és lázadás miatt a gyarmati korszak bűncselekményeiről szóló rendelet alapján; mivel jelenleg a közelgő ítélethirdetést várja, amely életfogytig tartó szabadságvesztést jelenthet;
B.	mivel Lait 2020 decembere óta több politikai indíttatású vád alapján tartják fogva; mivel több mint 1800 napot töltött magánzárkában;
C.	mivel Lai elítélése további eszkalációt jelent a véleménynyilvánítás szabadságának, a tömegtájékoztatás szabadságának és az igazságszolgáltatás függetlenségének hongkongi felszámolásában a nemzetbiztonsági törvény 2020-as bevezetését és a nemzetbiztonság védelméről szóló rendelet 2024-es bevezetését követően;
D.	mivel a nemzetbiztonsági törvény és a nemzetbiztonság védelméről szóló rendelet bevezetésével Kína megsértette nemzetközi jogi kötelezettségeit, amelyek a kínai–brit együttes nyilatkozat és a Polgári és Politikai Jogok Nemzetközi Egyezségokmánya értelmében 2047-ig olyan különleges státuszt biztosítanak Hongkongnak, amely továbbra is alkalmazandó rá;
E.	mivel a 78 éves Lai hosszú börtönbüntetéssel vagy életfogytig tartó szabadságvesztéssel néz szembe, annak ellenére, hogy cukorbetegségben szenved, és jelenleg életveszélyes körülmények között tartják fogva;
1.	a leghatározottabban elítéli Jimmy Lai elítélését, és súlyos aggodalmának ad hangot a közelgő büntetése miatt; sürgeti a hongkongi hatóságokat, hogy haladéktalanul és feltétel nélkül bocsássák szabadon Lait és a szabadságjogaik – többek között vallási és demokratikus jogaik – gyakorlása miatt fogva tartott összes többi személyt, ejtsék az ellenük felhozott valamennyi vádat, és garantálják alapvető jogaikat; sürgeti a hongkongi hatóságokat, hogy biztosítsák Lai és más rászoruló politikai foglyok számára a szakorvosi ellátáshoz való azonnali hozzáférést;
2.	hangsúlyozza, hogy Lai önkényes büntetőeljárás alá vonása jól példázza az állambiztonsági törvényeknek a független média, a szólásszabadság és a hongkongi politikai ellenzék felszámolására való szisztematikus felhasználását;
[bookmark: _Hlk219303975]3.	megismétli, hogy határozottan elítéli a hongkongi nemzetbiztonsági törvényt és nemzetbiztonság védelméről szóló rendeletet, valamint azok transznacionális következményeit; felszólít a nemzetbiztonsági törvény és a nemzetbiztonság védelméről szóló rendelet hatályon kívül helyezésére;
4.	elítéli a kínai és hongkongi hatóságok újságírókkal, aktivistákkal és a diaszpórával szembeni növekvő, többek között az EU-ban is tapasztalható transznacionális elnyomását; ismételten felhívja a tagállamokat, hogy függesszék fel a Kínával és Hongkonggal kötött kiadatási szerződéseket, és biztosítsanak hatékony védelmet a politikai üldöztetés kockázatának kitett személyek számára; felhívja a Bizottságot, hogy kezdeményezze Hongkong Kereskedelmi Világszervezeten belüli státuszának felfüggesztését;
5.	úgy véli, hogy Lai életfogytig tartó bebörtönzése elfogadhatatlan lenne, és súlyos következményekkel járna az EU és Kína közötti kapcsolatokra nézve;
6.	sürgeti a Tanácsot, hogy vizsgálja felül a Hongkongról szóló 2020. évi következtetéseit, és fogadjon el szankciókat az EU globális emberi jogi szankciórendszere keretében John Lee kormányzóval, valamint valamennyi olyan tisztviselővel szemben, akik a szabadságjogok elnyomásáért felelősek;
7.	felhívja az uniós küldöttséget, hogy erősítse a Lai helyzetével és a kapcsolódó ügyekkel kapcsolatos diplomáciai szerepvállalást és nyomon követést;
8.	utasítja elnökét, hogy továbbítsa ezt az állásfoglalást a Bizottságnak és a Tanácsnak, a Kínai Népköztársaságnak és a Hongkongi Különleges Közigazgatási Területnek.

